קפה סילו (ירושלים)

קפה סילו הוא בית קפה ומסעדה בירושלים שהוקם בשנת 2019 בשלוש ממגורות אכסון (סילו), שמוגדרות כמבנים לשימור, ובחצר המקיפה אותן בדרך בית לחם 7, על הגבול בין שכונת בקעה לבין מתחם התחנה הראשונה. לצד הפעילות כקפה-מסעדה מתקיימים במקום גם מיזמים חברתיים וקהילתיים.

היסטוריה 
לאחר שרכבות הפסיקו לנסוע בתוואי של הרכבת הישנה, פנתה הרשות לפיתוח ירושלים לרכבת ישראל, בהצעה להפוך את מבני תחנת הרכבת והשטח המקיף אותם למתחם תרבות ופנאי. בינואר 2011 החל פרויקט שימור מבני תחנת הרכבת וסביבתה. השטח, שסבל מהזנחה רבה, נוקה ושופץ. בסמוך למבנה התחנה נסלל פארק המסילה – שביל להולכי רגל ורוכבי אופניים שמשתמש במסילה ההיסטורית. במאי 2013 נחנך המתחם המשופץ כמתחם "התחנה הראשונה".

על גבול מתחם "התחנה הראשונה", אך בשטח נפרד ממנו (השייך לאיש העסקים רמי לוי), שבו היו שלוש ממגורות אכסון (סילו), הקים חנן מרס בשנת 2019 את בית הקפה סילו. חנן מרס (שבת זוגו היא מאיה לוי, מנהלת בית הספר לתיאטרון חזותי בירושלים), הוא רקדן, כוריאוגרף ומורה לתנועה, וגם בוגר המחזור השני של התוכנית ללימודי אמנות בקהילה במכללת שנקר. מרס מפעיל את בית הקפה גם כבית עסק למטרות רווח, וגם כבית קפה חברתי, שמקדם מטרות קהילתיות.

עם אישור תוכניות בנייה על יד מתחם התחנה, והתחלת הבנייה, קפה סילו,  סגר את שעריו בספטמבר 2023. בית הקפה נועד היה לעבור ולהיפתח במיקום חדש, אך בסופו של דבר הבעלים החליטו שלא לפתוח אותו במקום אחר, והוא נסגר לצמיתות.

מיזמים חברתיים 
המיזם החברתי הבולט ביותר שנערך במקום, בתקופת מגפת הקורונה בישראל, היה המיזם הקרוי "פעמיים כי טוב". במסגרת מיזם זה הוכנו מדי יום שלישי חבילות מזון שניתנו לנצרכים תחת הסיסמה "שלם.י כפי יכולתך".

בנוסף, אורגנו במקום אירועים שונים, רובם (אך לא כולם) ללא-תשלום:
 מופעים מוזיקליים: הופעות ג'אז, הופעות רוק אנד רול (ביניהן בלטה ההופעה של הזמרת-הרוקרית ליבי הארט ולהקת הליווי שלה, שאחד מנגניה הוא יונתן מילר), מופע מחווה לפסטיבל וודסטוק, מופעי מוזיקה אתנית כמו מוזיקה לטינית, מוזיקת רגאיי, מוזיקה אירית ומוזיקה צוענית.
 מסיבות לכבוד החגים: תפילת יום-כיפור, חגיגת חנוכה, מסיבת סילבסטר, משתה פורים, ליל הסדר בפסח (תחת הסיסמה: "כל דיכפין ייתי וייכול"), הפנינג יום העצמאות, הדלקת ל"ג בעומר, שירה בציבור לרגל יום ירושלים.
 ירידי יד שנייה שבהם נמכרים בגדים לגברים ונשים, תכשיטים וחפצים אחרים.
 ערב מספרי סיפורים.
 מופעי סטנד-אפ.

קישורים חיצוניים

הערות שוליים 

ירושלים: בתי קפה ומסעדות